Die OVP is amptelik in 2016 met saad-kapitaal van die Rupert Stigting gestig, hoewel dit al in 2002 die wingerdboukundige, Rosa Kruger, se idee was om al Suid-Afrika se ou wingerde op te teken. Sy is in Julie aangewys as die Internasionale Wynpersoonlikheid van die Jaar by die International Wine Challenge 2018 en is steeds die dryfkrag agter die projek. Die Gesertifiseerde Erfenis-seël is vroeër vanjaar onder haar leierskap bekend gestel en lig Suid-Afrika (sover bekend) uit as die eerste land wat deur ’n enkel bedryfsliggaam (SAWIS), wingerdblokke ouer as 35 jaar sertifiseer.
Dit word gereken as ’n baie belangrike stap om ou wingerde te beskerm en het ’n hoë-profiel bemarkingstrategie geword, waarin ’n standaard gestel én ’n nuwe kategorie gevestig word om die karakter-diepte – kenmerkend aan wyne uit ouer wingerde – uit te lig.
Aan die vooraand van Tim Atkin se vrystelling van sy Suid-Afrikaanse Spesiale Verslag by die CapeWine 2018 internasionale wyn handelskou vir Suid-Afrikaanse wyne, van 12 tot 14 September by die Kaapstad Internasionale Konferensiesentrum (KIKS), sê: “Dis vir my geen verrassing dat ’n beduidende aantal van my wyne en wynmakers van die jaar ’n ou wingerd-verbintenis het nie. Dit bevestig hoe noodsaaklik die Old Vine Project in die Suid-Afrikaanse wynbedryf is en hoekom die land se erfenis-wingerde só uniek is.”
In ’n onlangse verslag wat op Vinous.com verskyn het, het Neal Martin genoem dat “Suid-Afrika een groot voordeel bo meeste van die res van die Nuwe Wêreld het…ou wingerde.” Sy ondersteuning vir die OVP word verder onderskryf in ’n ander opmerking: “Vir lesers wat nou eers vertroud word met Suid-Afrikaanse wyne, is hierdie projek beslis die moeite werd om na te volg, want dit het gelei tot baie van die uitstaande wyne wat in hierdie opgeneem is.”